**Zápis zo zasadnutia komisie výstavby, územného rozvoja, dopravy, životného prostredia a verejného poriadku konanej na Mestskom úrade v Novákoch dňa 11.01.2017**

Prítomní: Peter Miština, Ing. Ján Krajči, Ing. Peter Balák, Ing. Ľudovít Miština, Miroslav Lackovič, Ing. Lucia Podivinská

Ospravedlnení: Ing. Martin Holý, Ľubomír Ilenčík

**Program:**

1. Poriadok v meste

2. Mestská polícia a kamerový systém

3. VZN o pyrotechnike

4. Závery z konzultácie s Ing. Požgajom zo Štátnej ochrany prírody ohľadne výrubu drevín

5. Rôzne

**K bodu č. 1:** K uvedenému bodu sa ujal slova predseda komisie p. Miština, ktorý priblížil situáciu počas Silvestra 2016. Počas uvedeného dňa došlo na základe púšťania petárd k rozbitiu niekoľkých smetných nádob, ktoré boli vo vlastníctve mesta Nováky. Následne požiadal náčelníka MsP Ing. Krajčiho o vyjadrenie k uvedenej situácii. Náčelník MsP uviedol, že počas silvestrovskej noci bolo zničených 7-8 smetných nádob a bola poškodená jedna dopravná značka, pričom minulý rok bola rozbitá len 1 nádoba. Ďalej informoval, že na jednu poškodenú nádobu a poškodenú dopravnú značku majú doznanie. MsP pracovala v štandardnom režime a bola pravidelne vykonávaná obhliadka mesta. Poslanec p. Balák navrhol, aby bola počas nasledujúceho Silvestra posilnená hliadka Mestskej polície.

**K bodu č. 2:** K danému bodu požiadal predseda komisie p. Miština náčelníka MsP o vysvetlenie fungovania kamerového systému v meste. Náčelník objasnil prítomným princíp fungovania kamerového systému, kde nie je možné sledovať všetky kamery naraz. Daný pracovník sa môže sústrediť len na jednu kameru podľa jeho uváženia. Na základe uvedeného nebolo možné počas silvestrovskej noci ustriehnuť všetky kamery a prichytiť páchateľa priamo pri čine. Zábery z jednotlivých kamier sa následne prezerali postupne. Náčelník MsP predložil ako návrh riešenia situácie počas Silvestra buď stiahnutím košov v meste, alebo ako ďalšie riešenie prijať VZN o používaní pyrotechniky v meste. Aj keď podotkol, že bude komplikované dokázať vinu človeku, ktorý použil pyrotechniku. Peter Miština ďalej uviedol, že je málo vidieť chodiť MsP peši. Daného názoru bol aj p. Balák, ktorý upozornil hlavne na detské ihrisko v Lelovciach, kde sa zdržiava mládež a robia neporiadok. Na to p. Krajči zareagoval, že je vypracovaný obchôdzkový plán a plánuje rozdeliť mesto na jednotlivé obvody, pričom každý policajt bude mať na starosti svoj obvod. Taktiež plánuje konzultácie s poslancami, ktorí budú mať určité pripomienky alebo podnety.

**K bodu č. 3:** Na základe diskusie ohľadne situácie, ktorá nastala počas Silvestra komisia prijala nasledovné:

**Záver:** Členovia komisie odporučili prijať VZN o používaní pyrotechnických výrobkov v meste Nováky a za jeho vypracovanie poverili náčelníka MsP v termíne do 10.03.2017.

**K bodu č. 4:** K uvedenému bodu sa ujala slova Ing. Podivinská, ktorá na základe odporúčania komisie zo dňa 22.11.2016 oslovila Ing. Požgaja zo Štátnej ochrany prírody a krajiny na posúdenie stromov vo vlastníctve mesta Nováky. Na základe obhliadky bolo skonštatované, že stromy pri bytovom dome 12/13 na ul. Hviezdoslavovej sú v dobrom zdravotnom stave a sú v dostatočnej vzdialenosti od uvedeného bytového domu. Na ul. Mateja Bela odporučil vypíliť dva stromy (borovicu čiernu a smrek pichľavý). Na ul. Lehotskej odporučil vypíliť 4ks briez, ktoré sú výraznejšie naklonené, prípadne poškodené zatienením a nepravidelným rastom. Stromy v urnovom háji na novom cintoríne odporučil taktiež ponechať nakoľko sú v dobrom stave. P. Lackovič odporučil vypíliť 2ks sakúr popri hlavnej cesta na ul. M.R.Štefánika, nakoľko sú v zlom zdravotnom stave.

**Záver:** Členovia komisie zobrali na vedomie stanovisko Ing. Požgaja zo Štátnej ochrany prírody a súhlasia s ním.

Na komisii bola prerokovaná žiadosť od Slovenského zväzu záhradkárov Sad č. 3 Nováky na opílenie a výrub borovicového porastu nad sadom. V prípade, že pozemok na ktorom dreviny rastú nebude vo vlastníctve mesta Nováky, bude vlastníkovi pozemku zaslaná výzva.

**Záver:** Členovia komisie vzali žiadosť na vedomie.

**K bodu č. 5:** Peter Miština predložil žiadosť od p. Mikuša ohľadne znečisťovania odstavnej plochy na brezine. Informoval, že boli zaslané listy na urbariát a na slovenskú správu ciest o čistenie plochy, na to SSC odpísala, že uvedené plochy už nepotrebuje. Nakoľko pozemok pod odstavnými plochami patrí urbariátu malo by prísť k dohode medzi záhradkármi, urbárnikmi a mestom, nakoľko náklady na čistenie tejto plochy znáša v súčasnosti mesto.

Predseda komisie vyjadril nespokojnosť s úpravou chodníkov počas sneženia (zlé odhrnuté). Zároveň dal do pozornosti VZN o zimnej údržbe a Mestský operačný plán pre zimnú údržbu mesta a komisia odporučila, aby uvedené VZN bolo zverejnené vo videotexte mesta. Komisia odporučila v nasledujúcom zimnom období ako posypový materiál piesok namiesto soli. Predseda navrhol osvetlenie pri tenisových kurtoch rozšíriť o jeden malý reflektor nakoľko 2 stĺpy verejného osvetlenia skorodovali a spadli.

V Novákoch dňa 11.01.2017

Zapísala: Ing. Lucia Podivinská ..............................................

Schválil Peter Miština – predseda komisie výstavby ..............................................